钦定古今图书集成/理学汇编/学行典/第228卷 > 《许孝子传》张论
## 钦定古今图书集成/理学汇编/学行典/第228卷 > 《许孝子传》张论

醇儒耻修畸行，通士不矜苦节，其有不二之真常焉。
真常也者，情之无所饰，而心之不可解也。第令不取
必于孩抱之本心，而以勉汨真，以变掩常，离跂跳浪，
动负出世，夫非尽人之子，而以附于性天之孝思，必
不其然。吾永许孝子，真孝子也，劳养丧葬，哀敬笃挚，
其结庐墓侧，号泣三年也，迹近奇，事疑苦然，而君子
乐取焉。其孺慕之真常与两严君永依故也。子舆氏
称人“少则慕父母，遇少艾而意移，当得君而中热。”夫
具庆承欢，且情缘境变，矧其睹一抔之土而兴水木
之思，不啻有其口泽手泽者乎？孝子之痛，此至迫也。
奚问三年，奚问终身，梦想神魂，食息寝处，有如膝下
焉。视稻锦自安，献陵失望，饮酒数斗，“呕血骨立者，锺
情不同矣。”岂非真常之慕，本乎不二，情无所饰，而胶
不可解者哉？虽情极而格于时，爱至而啬于势，孝子
容有禄养之歉然，而乌驯兔若，地灵效顺，学士大夫
口笔无穷，夫亦游乎其真常，而与之俱适焉耳，岂足
异哉？孝子有子明生，谋集《孝子》之传，记绣诸梓。余固
心折孝子之能以孝传，而且以嘉孝子之子，复能志
孝子之志，俾不坠其令闻也。是为序。